刘绩
送王廷桂还姑苏
王郎入骨爱风雅，自言生长姑苏下。
一片清冰映玉壶，判知不是栖栖者。
越王台畔偶相逢，握手高谈意颇浓。
西陵缓辔吟秋霁，北瑽西杯坐日舂。
酒酣击节因怀古，壮心磊落嗟谁仵。
却笑将军类沐猴，每轻丞相称仓鼠。
即今身世两悠悠，浪迹翻成汗漫游。
谁信魏牟偏恋阙，自怜王粲数登楼。
故国繁华寂如扫，送君只欲伤怀抱。
子胥墓下但白杨，泰伯祠前空绿草。
三十男儿宜远图，功名富贵等樗蒲。
且须一舸还三泖，莫作扁舟泛五湖。